Miekka on ajalta ennen viikinkejä.

Kuvassa miekka sellaisena kuin se löytyi. Miekka on restauroitu sen jälkeen. JÖNKÖPINGS LÄNS MUSEUM

8-vuotias Saga Vanecek oli kesällä perheensä kanssa mökillä Vidöstern-järvellä noin 100 kilometriä Jönkipingin eteläpuolella.

– Tunsin jotain jalkani alapuolella ja nostin sen ylös. Siinä oli kahva. Vein sen isälleni ja sanoin, että se näyttää ihan miekalta, kertoo Saga Ruotsin radiolle.

Sagan isä Andy Vanacek luuli aluksi, että tyttö on löytänyt epätavallisen kepin tai oksan. He ottivat kuitenkin yhteyttä Jönköpingin museoon.

Museon arkeologi Annie Rosén huomasi, että kyseessä on vanha miekka.

Miekan löytöpaikalla on tehty uusia etsintöjä metallinpaljastimien kanssa. JÖNKÖPINGS LÄNS MUSEUM

Samalta paikalta lisää löytöjä

Miekka on noin 85 senttiä pitkä ja poikkeuksellisen hyvin säilynyt. Museon asiantuntijat arvelevat sen olevan noin 1 500 vuotta vanha, ajalta ennen viikinkejä.

Vesi miekan löytöpaikalla oli vain noin puoli metriä syvää.

– Emme tiedä, miten miekka on joutunut veteen, kerrotaan museon nettisivuilla.

Löytö oli sen verran kiinnostava, että miekan löytöpaikan lähellä aloitettiin syyskuussa laajempi etsintä metallinpaljastimien kanssa.

Tulosta tuli heti. Järvestä löytyi muun muassa rintaneula 200-luvulta. Etsintöjä jatketaan edelleen.

Arkeologit haluaisivat selvittää, miten esineet ovat joutuneet veteen. Kyseessä voi olla vanha hautapaikka, joka on vuosisatojen kuluessa joutunut veden alle. Tai sitten ne ovat vain kadoksiin joutuneita tavaroita.